Susie Jessen (DD), 2023-05-04:
Tak for de gode taler i dag.
Vi er kommet sådan nogenlunde godt omkring forslaget i dag, synes jeg, også på trods af tidspunktet vi drøfter det på her sent om aftenen dagen inden store bededag.
Jeg ved, at der er en del ordførere til stede i salen i dag, der som jeg selv har en ambition om at skabe et Danmark, der ikke knækker mere over, end tilfældet er i forvejen.
Jeg er halvt englænder, og jeg har boet en del af min barndom i England.
Jeg taler engelsk med min mor, og jeg har en forkærlighed for det der indbagte kød og baked beans og mærkeligt syltet tilbehør.
Og der er bare en del forskelle på Danmark og England, også når man taler om, hvordan det er at bo på landet.
Der er et udtryk, der går igen, når jeg taler med familie og venner i England.
Det er udtrykket det gode liv på landet – the good life in the country – mens vi i Danmark har en grim tendens til at bruge ord som Udkantsdanmark, eller hvis det går helt galt: den rådne banan.
Faktisk hørte jeg en nede ved Storkespringvandet lige i dag, da jeg stod og delte hveder ud, som omtalte yderområderne som den rådne banan.
Så bliver man lidt træt.
Når man taler om visse områder af Danmark, taler man bare ikke altid pænt.
Og jeg tror, man mange steder i England har en anden opfattelse af livet på landet og dem, der bor der, end man har i Danmark.
Så som landdistriktsordfører gør jeg mit bedste for at prøve at tale positivt om det at bo og leve på landet.
Jeg prøver at tale tingene op og tale om, hvor fantastisk der også kan være på landet med trygheden og roen og omgivelserne.
Men vi skal bare også kunne tale om de udfordringer, der følger med, og om, hvordan vi sikrer et Danmark i bedre balance; hvordan vi løser de problemer, som vi oplever ude på landet.
Der er blevet længere til hospitalerne.
Der er dårligere lægedækning.
Skoler er lukket i landsbyerne.
Dagligvarebutikker er ikke en selvfølge i mange byer.
Man må ud at køre for at komme ud at handle, og der kræver det bare en bil.
Det er en livline for mange mennesker.
Danmarks Statistiks beregninger fortæller en træls historie.
Mens befolkningstallet i byområder eller tæt på de største byer er vokset med 1 pct. årligt siden 2010, har landdistrikter længere væk fra de største byer oplevet et fald på næsten 6 pct. i samme periode.
Tendensen er klar: Der er fødselsoverskud i byerne og fødselsunderskud på landet.
De ressourcestærke vælger byerne, og de ressourcesvage bliver tit eksporteret ud på landet.
Og hvis vi skal vende denne udvikling, kræver det et langt og sejt træk.
Vi skal gøre flere ting på en gang.
Danmarksdemokraterne publicerede her for nylig – som jeg sagde i min indledning – vores udspil til en finanslov, hvor vi netop har et stort fokus på en masse tiltag, der samlet set skal sikre, at Danmark ikke knækker mere over.
Vi har foreslået at udflytte op mod 10.000 statslige arbejdspladser; vi har foreslået at gennemføre den af regeringen annullerede udflytning af velfærdsuddannelser; vi har foreslået en rekrutteringspulje til læger i landdistrikterne, og vi har foreslået at forhøje bredbåndspuljen med 50 pct.
Det er bare for at nævne nogle af vores tiltag i vores finanslovsudspil.
Og nej, det forslag, vi kommer med i dag, kan selvfølgelig ikke stå alene.
Vi har nemlig på Christiansborg et særligt ansvar for at sikre, at udviklingen ikke fortsætter i den forkerte retning, og det kræver et vedvarende og intenst fokus.
Det er noget, der vil kunne mærkes.
Finansieringen af vores forslag er jo også blevet nævnt af og til i dag.
Det er vigtigt for os som et ansvarligt parti at lægge en realistisk finansiering på bordet, hver eneste gang vi foreslår noget, der koster penge.
Det er vigtigt for os at sige.
Kulturministeriets budget ligger i øjeblikket på omkring 12 mia. kr. om året – 12 mia. kr.!
På en dag som i dag kan man måske lige i al stilfærdighed påpege, at det er fire store bededage.
I Danmarksdemokraterne mener vi rent faktisk, at kultur er vigtigt, men budgettet er for højt.
Nogle få får for meget, og så er der i øvrigt en skævvridning mellem land og by.
Det er en helt anden snak.
Men der er bare fedt, vi kan skære af her.
For Danmarksdemokraterne er det vigtigt, at forbindelseslinjerne mellem land og by genoprettes, og at vi fra politisk side gør en indsats for at forhindre affolkning, lukning af landsbyskoler, dårlig infrastruktur og dårlig adgang til en praktiserende læge.
Det her forslag løser ikke det hele, men det løser en del for nogle.
Det ærgrer mig meget, at et flertal her i Folketinget, og måske især Venstre, ikke bakker op om vores forslag, ikke mindst fordi jeg ved, at der er folk i Venstre, som rent faktisk mener, at landdistrikterne skal være en prioritet, og at Danmark ikke skal skævvrides i en forkert retning.
Det kræver en fælles indsats, også fra regeringen, som jeg ikke mener prioriterer den her udfordring højt nok.
Alligevel og på trods af alt det her, vil jeg da sige tak for debatten, og tak for ordet.